Eerste boek in die gewilde Swart Kat-reeks heruitgegee: Die Swart Kat slaan neer | Protea Boekhuis
Eerste boek in die gewilde Swart Kat-reeks heruitgegee: Die Swart Kat slaan neer
Protea Boekhuis gee die gewilde Swart Kat-jeugboekreeks van die tagtigerjare met nuwe, moderne illustrasies deur Willem Samuel uit. Die eerste boek in die reeks is Die Swart Kat slaan neer:
Soos 'n skaduwee bly die Swart Kat op die spoor van misdadigers in Suid-Afrika. Die woord genade bestaan nie in sy woordeskat nie. Hy is vinniger as die pik van 'n mamba, geruisloser as 'n arend, so sterk soos 'n bees en so onverskrokke soos 'n ratel!
In hierdie reeks avonture kruis hy swaarde met 'n sluwe klouterdief, kunsdiewe en 'n gewetenlose terroris, en almal sal weet dat dit die Swart Kat is wat toegeslaan het…of sal hulle?
Chris Sasner is 'n skuilnaam van Gert Basson. Gert is joernalis, skrywer en uitgewer wat tans saam met sy vrou Cillah sedert 2003 op Swellendam woonagtig is. Hy is as hoofuitgewer verbonde aan die Swellendamse uitgewershuis Hartbees. As joernalis was hy verbonde aan die tydskrifte Avontuur/Die Lewe, Nonquai/Servamus, assistent-redakteur van Die Suidwester en redakteur van die jeugtydskrif Patrys. As uitgewer was hy hoof van belletrie van Voortrekkerpers/Perskor, bestuurder Perskorboekklubs, bestuurder-uitgewer: Juventus, Femina en Folio; hoofuitgewer J.P. van der Walt tot met sy uittrede in 1998. Hy doen ook vryskutwerk vir koerante en skryf kortverhale onder sy eie en skuilname vir verskeie tydskrifte.
Willem Samuel is kunsdirekteur by die comic- en animasie-ateljee Strika Entertainment in Kaapstad, wat die gewilde Supa Strikas televisiereekse en strokiesprente skep. Sy werk is verder te sien op die internet en het al in vele publikasies verskyn, onder andere Laugh it Off en Bitterkomix.
Besoek Willem Samuel se blog
Die Swart Kat slaan neer deur Chris Sasner, illustrasies deur Willem Samuel
Tags: Afrikaans, Chris Sasner, Die Swart Kat slaan neer, Fiction, Jeug, Jeugboeke, Protea, Protea Boekhuis, Reeks, South Africa, Swart Kat, Willem Samuel, Youth